**Likumprojekta “Grozījums Latvijas Republikas valsts robežas likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījums Latvijas Republikas valsts robežas likumā” ieviesīs normatīvo regulējumu, kas paredzēts izņēmuma gadījumiem, kad Ziemeļatlantijas līguma organizācijas dalībvalsts spēkos ietilpstošās personas (spēki Ziemeļatlantijas līguma organizācijas dalībvalstu 1951. gada 19. jūnija līguma par to bruņoto spēku statusu I. panta a) punkta izpratnē) Latvijā ierodas ārpus noteiktajām robežšķērsošanas vietām, tādējādi uzlabojot militāro mobilitāti valstu starpā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Deklarācijas par Ministru kabineta iecerēto darbību 79. un 82. punkts.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Republikas valsts robežas likuma 22. pants nosaka, ka personas, kas šķērso ārējo robežu, lai ieceļotu Latvijas Republikā vai izceļotu no tās, kā arī mantas un preces, ko pārvieto pāri ārējai robežai pa sauszemi, ar gaisa kuģi vai kuģošanas līdzekli, lai ievestu Latvijas Republikā vai izvestu no tās, ir pakļautas pārbaudēm robežšķērsošanas vietās. Šo pārbaužu mērķis ir apstiprināt Eiropas Savienības Šengenas zonas ārējās robežas šķērsošanas faktu un to, ka personas Latvijas Republikā uzturas, kā arī mantas un preces tiek ievestas Latvijas Republikā vai izvestas no tās likumīgi. Ievērojot šo pantu, tiek noteikts, ka jebkurai personai, kas šķērso ārējo robežu, lai ieceļotu Latvijas Republikā vai izceļotu no tās, robežpārbaude ir obligāta un tā ir jāveic normatīvajos aktos noteiktajās robežšķērsošanas vietās.Prasību par robežpārbaudes veikšanu visām personām primāri nosaka Eiropas Parlamenta un Padomes 2017. gada 7. aprīļa Regula (ES) 2017/458, ar ko groza Regulu (ES) 2016/399 attiecībā uz pārbaužu pastiprināšanu attiecīgajās datubāzēs pie ārējām robežām.Saskaņā ar Latvijas Republikas valsts robežas likuma 10. panta pirmo daļu valsts robežu šķērso pa sauszemi, iekšējiem ūdeņiem, jūru vai gaisa telpu. Savukārt 10. panta divpadsmitā daļa nosaka, ka robežšķērsošanas vietas nosaka Ministru kabinets. Saskaņā ar Ministru kabineta 2010. gada 27. jūlija noteikumu Nr. 704 “Noteikumi par robežšķērsošanas vietām un tajās veicamajām pārbaudēm” (turpmāk – Noteikumi Nr. 704) 5.6. apakšpunktu, nosakot par robežšķērsošanas vietu Lielvārdi (militārais lidlauks), ir radīta iespēja Ziemeļatlantijas līguma organizācijas (turpmāk – NATO) dalībvalstu militārajiem lidaparātiem (likuma “Par aviāciju” 115. un 116. pantā noteiktajiem militārās aviācijas gaisa kuģiem un civilās aviācijas gaisa kuģiem, kurus bruņotie spēki izmanto militārajām vajadzībām) izmantot Lielvārdes lidlauku militāro mācību un uzņemošās valsts atbalsta darbību norisei Latvijā. Uz Lielvārdes lidlauku un no tā notiek tikai militāro gaisa kuģu lidojumi, un šo lidojumu laikā tiek transportētas tikai militāras kravas. Vienlaikus Noteikumu Nr. 704 12. punkts paredz, ka lidlauka īpašnieks nekavējoties informē lidlaukā izvietotās kompetentās iestādes par gaisa kuģa plānoto ierašanos lidlaukā. Attiecīgi Lielvārdes lidlaukā pārbaudes tiek veiktas pēc informācijas saņemšanas un pārbaudes laika saskaņošanas. Lidlaukos, kuros nav pastāvīgi izvietota kompetentās iestādes struktūrvienība, pārbaudes veic ne biežāk kā 12 reizes gadā, bet militārajos lidlaukos, kuros nav pastāvīgi izvietota kompetentās iestādes struktūrvienība, pārbaudes veic ne biežāk kā 30 reizes gadā.Nacionālie bruņotie spēki sadarbībā ar Valsts robežsardzi un Valsts ieņēmumu dienestu ir noteikuši kārtību, kā šo dienestu pārstāvji, kuri veic pārbaudi, ierodas uz iepriekšplānotajiem ārpus Šengenas zonas NATO dalībvalstu lidojumiem Lielvārdes lidlaukā (paredzot laiku, kas nepieciešams kompetento iestāžu darba koordinēšanai un nokļūšanai uz Lielvārdes lidlauku). Šobrīd militārpersonas Latvijas Republikā ieceļo robežšķērsošanas vietās, piemēram**,** caur starptautisko lidostu “Rīga”, kur minētajām personām tiek veikta robežpārbaude. Taču citos gadījumos, kad ierašanās valstī notiek, izmantojot citu metodi (piemēram, desantēšanos) vai nepieciešamības gadījumā to darot vēl citā vietā, normatīvajos aktos nav noteikti izņēmumi. Ārējās robežas šķērsošana ārpus robežšķērsošanas vietas tiks veikta tikai ārkārtējās situācijās, izņēmuma stāvokļa laikā vai atsevišķos gadījumos. Ievērojot minēto, projekts paredz veikt grozījumus Latvijas Republikas valsts robežas likumā, nosakot, ka ārkārtas situācijās, izņēmuma stāvokļa laikā vai atsevišķos gadījumos, kad Latvijas Republikas valsts robežu nav iespējams šķērsot kādā no normatīvajos aktos noteiktajām robežšķērsošanas vietām, iepriekš attiecīgi vienojoties ar Valsts robežsardzi, Ziemeļatlantijas līguma organizācijas dalībvalsts spēkos ietilpstošās personas varēs šķērsot Latvijas Republikas valsts robežu ārpus noteiktajām robežšķērsošanas vietām.Tiesību akts nodrošinās, ka situācijās, kad Latvijā ierodas NATO dalībvalstu bruņotie spēki no valstīm, kas nav Šengenas zonas valstis, un tiem jādodas uz savu galamērķi nekavējoties (ārkārtējās situācijās, izņēmuma stāvokļa laikā vai atsevišķos gadījumos) īstenot kaujas vai mācību uzdevumus, robežpārbaudi Valsts robežsardze veiks vietā un laikā, par kuru Nacionālie bruņotie spēki vienosies ar Valsts robežsardzi starpresoru vienošanās ietvaros. Subjektu loks jeb “Ziemeļatlantijas līguma organizācijas dalībvalsts spēkos ietilpstošās personas” attiecināms uz Ziemeļatlantijas līguma organizācijas dalībvalstu 1951. gada 19. jūnija līguma par to bruņoto spēku statusu I panta a) punktā norādīto personālu – “spēki”, kas ir kādas Līgumslēdzējas Puses sauszemes, jūras vai gaisa spēku personāls, kas atrodas citas Līgumslēdzējas Puses teritorijā Ziemeļatlantijas līguma areālā un veic tur savus dienesta pienākumus.Eiropas Savienības Parlamenta un Padomes 2016. gada 9. marta Regulas (ES) 2016/399 par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss; turpmāk – regula 2016/399), 5. panta 1. punkts paredz, ka ārējās robežas var šķērsot tikai robežšķērsošanas vietās un noteiktā darba laikā. Savukārt 5. panta 2. a) apakšpunkts nosaka, ka izņēmumus no pienākuma ārējās robežas šķērsot ārpus robežšķērsošanas vietām un noteiktā darba laika var pieļaut personām vai personu grupām, ja rodas īpaša vajadzība atsevišķā gadījumā ārējās robežas šķērsot ārpus robežšķērsošanas vietām vai ārpus noteiktā darba laika, ar noteikumu, ka tām ir valsts tiesību aktos paredzētās atļaujas un tas nav pretrunā dalībvalstu sabiedriskās kārtības un iekšējās drošības interesēm. Tas nozīmē, ka šie likuma grozījumi nacionālajos normatīvajos aktos nebūtu pretrunā ar ES Šengenas robežu kodeksu.Saskaņā ar Ziemeļatlantijas līguma organizācijas 1951. gada 19. jūnija līguma par to bruņoto spēku statusu (turpmāk – NATO SOFA) III panta 1. punktu spēki (līgumslēdzējas puses sauszemes, jūras vai gaisa spēku personāls, kas atrodas citas līgumslēdzējas Puses teritorijā Ziemeļatlantijas līguma darbības areālā un veic tur savus dienesta pienākumus) tiek atbrīvoti no pasu un vīzu noteikumiem, kā arī imigrācijas pārbaudes, tiem iebraucot vai atstājot uzņemošās valsts teritoriju. Atbilstoši minētā panta 2. punktam no spēku dalībniekiem tiek pieprasīti tikai turpmāk minētie dokumenti, kas uzrādāmi pēc pieprasījuma: 1) individuālā personas apliecība; 2) individuālā vai kolektīvā pārvietošanās pavēle. Atbilstoši likuma “Par Ziemeļatlantijas līguma organizācijas dalībvalstu līgumu par to bruņoto spēku statusu”, ar ko ratificē NATO SOFA, 2. pantam minētajā līgumā paredzēto saistību izpildi koordinē Aizsardzības ministrija.Vienlaikus atbilstoši Latvijas Republikas valdības un Amerikas Savienoto Valstu valdības 2017. gada 28. marta līguma “Par sadarbību aizsardzības jomā” (turpmāk – līgums) preambulā minētajam līgumslēdzējas puses atzīst par saistošu arī NATO SOFA, tostarp tā III panta 1. un 2. punktu. Saskaņā ar līguma VII panta 2. punktu atbilstoši NATO SOFA Latvija nepieprasa pases un vīzas ieceļošanai Latvijā un izceļošanai no tās spēku dalībniekiem, kas pēc Latvijas iestāžu pieprasījuma uzrāda personas identitātes karti un derīgu pārvietošanās pavēli. Savukārt minētā panta 3. punkts paredz, ka ASV spēkiem nepiemēro noteikumus, kas reglamentē ārzemnieku reģistrāciju un kontroli. Vienlaikus līguma XX panta 2. punkts paredz, ka Latvijas muitas iestādes veic ASV spēku ieceļojošo un izceļojošo dalībnieku vai apgādājamo personīgo mantu pārbaudi personas dzīvesvietā, kad attiecīgā manta tiek piegādāta vai izvesta, vai saskaņā ar kopīgi noteiktajām procedūrām.Vienlaikus regulas 2016/399 VII pielikuma 4.2. apakšpunkts paredz, ka privilēģiju, neaizskaramības vai izņēmumu piemērošanai, ierodoties pie ārējās robežas, robežsargs var prasīt, lai attiecīgā persona sniedz statusa pierādījumus, uzrādot atbilstīgus dokumentus, piemēram, kā minēts 4.4. apakšpunktā – dokumentus, kas izdoti saskaņā ar NATO SOFA III panta 2. punktu. Šobrīd saskaņā ar Latvijas Republikas valsts robežas likuma 22. pantu robežšķērsošanas vietās personas, tajā skaitā militārpersonas, tiek pakļautas robežpārbaudēm. Savukārt robežšķērsošanas vietās, kurās pastāvīgi nav izvietotas kompetentās iestādes, tostarp Lielvārdē (militārais lidlauks), robežpārbaudes tiek veiktas pēc informācijas saņemšanas par ārējās robežas šķērsošanu un robežpārbaudes laika saskaņošanas.Tā kā Latvijas Republikas valsts robežas likuma 22. panta otrajā daļā ir paredzēts izņēmums robežpārbaudēm robežšķērsošanas vietās tām personām, kuras ceļojuma laikā uzturas starptautiskās lidostas tranzīta zonā, izdarot grozījumus Latvijas Republikas valsts robežas likuma 10. pantā, izņēmums valsts robežas robežšķērsošanas un robežpārbaudes nosacījumos būtu paredzēts arī gadījumos, kad NATO dalībvalsts (Ziemeļatlantijas līguma organizācijas dalībvalstu 1951. gada 19. jūnija līguma slēdzējas) bruņotie spēki ierodas Latvijas Republikā, lai sniegtu atbalstu ārkārtējās situācijās vai izņēmuma stāvokļa laikā vai piedalītos Nacionālo bruņoto spēku un ārvalstu bruņoto spēku kopējās mācībās, un atsevišķos gadījumos plāno šķērsot valsts ārējo robežu ārpus robežšķērsošanas vietām. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Valsts robežsardze. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikas Valsts robežsardzeNacionālie bruņotie spēki |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Atbilstoši Regulas (ES) 2016/399 5. panta otrās daļas a) punktam paziņot Eiropas Komisijai par projektā ietverto izņēmumu no pienākuma ārējās robežas šķērsot vienīgi robežšķērsošanas vietās un noteiktā darba laikā personām vai personu grupām, jo ir radusies *īpaša vajadzība* piemērot izņēmumu ārkārtas situācijās, izņēmuma stāvokļa laikā vai citos atsevišķos gadījumos pieļaujot ārējās robežas šķērsošanu ārpus robežšķērsošanas vietām. Šī īpašā vajadzība ir saistīta ar mūsdienu karadarbības tendencēm, kur ļoti liela nozīme ir sabiedroto valstu bruņoto spēku spējai kustēties un reaģēt uz draudiem, t. i., militārās mobilitātes spējai. Plānots, ka militāro mācību ietvaros Latvijā regulāri tiks pārbaudīta sabiedroto bruņoto spēku, t. sk. NATO dalībvalstu bruņoto spēku no valstīm, kas nav Šengenas zonas valstis, spēja ātri nonākt mācību vietā, iespējami ātrāk uzsākt veikt mācību uzdevumus, kā arī Latvijas spēja uzņemt minētos sabiedroto bruņotos spēkus.Šīs spējas tiks veicinātas, padarot iespējamas robežpārbaudes procedūras ārpus normatīvajos aktos noteiktajām robežas šķērsošanas vietām. |
| 2. | Citas starptautiskās saistības | Nav. |
| 3. | Cita informācija | Tiesību aktu projektā ietvertie nosacījumi veicina 2018. gada 28. martā Eiropas Komisijas un Augstās pārstāves publicētā Militārās mobilitātes rīcības plāna (7633/18) izpildi. Projektā ietvertais regulējums veicinās Militārās mobilitātes plānā ietverto dalībvalstu uzdevumu: “Izvērtēt nepieciešamību izdarīt grozījumus tiesību aktos, lai panāktu militārās mobilitātes uzlabošanos, nosakot būtiskus nemilitāri motivētus ierobežojumus tikai tad, ja tie nepieciešami”. Iespēja veikt robežpārbaudi ārpus normatīvajos aktos noteiktajām robežas šķērsošanas vietām, pēc Valsts robežsardzes saskaņojuma, veicinās militāro mobilitāti (sabiedroto bruņoto spēku spēju izvērsties pēc iespējas ātrāk), atbrīvojot robežpārbaudi no nemilitāri motivēta ierobežojuma, t. i., tāda ierobežojuma, kas nav tieši attiecināms tikai uz militāro jomu, bet (šajā gadījumā ar robežpārbaudi saistītie ierobežojumi) ir attiecināms uz jebkuru personu vai transporta līdzekli un tā robežas šķērsošanu kopumā.Projektā ietvertais regulējums veicinātu militāro mobilitāti arī reālā krīzes situācijā, kad ar robežas šķērsošanu saistītā infrastruktūra Latvijā (ceļi, ostas, lidostas) nebūtu izmantojama.2018. gada 10. jūlijā Briselē parakstītā ES un NATO Kopīgā deklarācija nosaka militārās mobilitātes nodrošināšanu kā vienu no galvenajām prioritātēm. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika ievietots Aizsardzības ministrijas mājaslapā divu nedēļu publiskai apspriešanai 2019. gada 30. janvārī. Komentāri vai ieteikumi netika saņemti. |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti |  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki, Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Turpmāk, ja Latvijā ieradīsies NATO dalībvalstu bruņotie spēki no valstīm, kas nav Šengenas zonas valstis, un tiem jādodas uz savu galamērķi nekavējoties (ārkārtējās situācijās, izņēmuma stāvokļa laikā vai atsevišķos gadījumos) īstenot kaujas vai mācību uzdevumus ārpus normatīvajos aktos noteiktajām robežas šķērsošanas vietām, Valsts robežsardzes veiktās robežpārbaudes būs iespējamas iepriekš saskaņotā vietā un laikā Nacionālo bruņoto spēku un Valsts robežsardzes starpresoru vienošanās ietvaros. Attiecīgo robežpārbaužu veikšana būs iespējama tikai gadījumos, ja vispirms tiks saņemts Valsts robežsardzes saskaņojums. Projekta izpildes nodrošināšanai institūciju funkcijas un uzdevumi netiek mainīti.Plānots, ka tiks slēgta starpresoru vienošanās starp Nacionālajiem bruņotajiem spēkiem un Valsts robežsardzi un Nacionālajiem bruņotajiem spēkiem un Valsts robežsardzei turpmāko sešu mēnešu laikā jāizstrādā starpresoru vienošanās, kurā būs noteikta praktiska kārtība, kā rīkoties šādās situācijās. |
| 3. | Cita informācija | Nav. |

Ministru prezidenta biedrs, aizsardzības ministrs Artis Pabriks

M. Spūlis, 67335129

Martins.Spulis@mod.gov.lv